Kraj: Slovenj Gradec

Datum: 26. 9. 2021

Številka: 007-1/2016-4

Na podlagi 60. a in 60. b člena Zakona o osnovni šoli (UL RS, 81/2006, št. 602-02/90-1/32), Pravilnika o financiranju šole v naravi (UL RS, št. 61/04, 70/08, 61/09), Zakona o dohodnini (UL RS, 117/2006, št. 001-22-151/06) in Pravilnika o delovanju šolskega sklada Prve osnovne šole Slovenj Gradec (8. 6. 2012) je Svet Prve osnovne šole Slovenj Gradec na svoji seji dne, 26. 9. 2018, po predhodnem mnenju Sveta staršev Prve osnovne šole Slovenj Gradec, sprejel naslednji

**PRAVILNIK**

**O KRITERIJIH IN POSTOPKU ZA DODELITEV SREDSTEV ZA**

**SUBVENCIONIRANO ŠOLSKO PREHRANO, ŠOLO V NARAVI, NARAVOSLOVNEGA TABORA, KULTURNIH DEJAVNOSTI in DELOVNIH ZVEZKOV**

**1. člen**

**(vsebina pravil)**

S tem pravilnikom se podrobneje določajo kriteriji in postopek dodelitve sredstev za subvencionirano šolsko prehrano, šolo v naravi, naravoslovnih taborov, kulturnih dejavnosti in delovnih zvezkov na Prvi osnovni šoli Slovenj Gradec (v nadaljevanju šola).

**2. člen**

**(višina subvencije)**

Višina zneska subvencije, ki jo lahko posamezni učenec prejme, se določi na podlagi podrobnejših kriterijev za dodelitev subvencije, opredeljenih v 8. členu tega pravilnika, in se lahko glede na socialni položaj družine med šolskim letom spremeni, če so se med letom bistveno spremenile socialne razmere družine.

Enkratni znesek subvencije ne sme presegati 42,00 €, skupna višina subvencije pa ne sme presegati 84,00 € v posameznem koledarskem letu.

**3. člen**

**(obvestilo staršem)**

Šola na začetku leta seznani starše o možnostih, načinu – postopku ter kje in kdaj lahko prevzamejo obrazce, s katerimi uveljavljajo subvencioniranje šolske prehrane, šole v naravi, naravoslovnih taborov, kulturnih dejavnosti in delovnih zvezkov za svojega otroka. Naveden mora biti tudi rok, do katerega se lahko oddajo vloge.

**4. člen**

**(vloge)**

Za subvencionirano šolsko prehrano in kulturne dejavnosti zaprosijo učenčevi starši oz. zakoniti zastopniki (v nadaljevanju starši) na obrazcu šole »Vloga za subvencijo pri plačilu …« Izpolnjeno vlogo s priloženimi obveznimi dokazili oddajo razredniku ali v šolski svetovalni službi do 30. septembra v tekočem šolskem letu.

Vlogo za subvencionirano plačilo šole v naravi, naravoslovnih taborov in zaključnih ekskurzij lahko oddajo starši učenca ob prijavi otroka na navedene dejavnosti.

Vlogo za subvencionirano plačilo delovnih zvezkov oddajo starši v mesecu juniju za naslednje šolsko leto.

Starši s podpisom vloge potrdijo, da šoli posredujejo določene podatke in se s takšnim zbiranjem strinjajo. Kot prilogo k vlogi morajo priložiti fotokopijo odločbe o otroškem dodatku in fotokopijo odločbe o denarni socialni pomoči, če jo prejemajo, dokazila o brezposelnosti, zdravstvenem stanju …

Pri tem morajo biti starši obveščeni, da se podatki zbirajo izključno za dodelitev sredstev za subvencioniranje prehrane, šole v naravi, naravoslovnih taborov, kulturnih dejavnosti in delovnih zvezkov.

**5. člen**

**(kasneje oddane vloge)**

Kasneje oddane vloge komisija obravnava v okviru razpoložljivih sredstev, ob odobritvi pa jih upošteva z naslednjim mesecem po prejemu vloge.

Subvencija se dodeli na podlagi sredstev, ki ostanejo pri razliki nakazila in porabe zaradi odsotnosti učencev, ki so že upravičeni do subvencije.

**6. člen**

**(priloge)**

Vlogi za dodelitev sredstev za subvencionirano šolsko prehrano, šolo v naravi, naravoslovni tabor in kulturne dejavnosti se priložijo naslednji dokumenti:

- odločba o višini otroškega dodatka, izdana s strani pristojnega centra za socialno delo,

- odločba o denarni socialni pomoči po predpisih o socialnem varstvu, izdana s strani

pristojnega centra za socialno delo, v kolikor družina prejema denarno socialno pomoč,

- potrdilo o brezposelnosti in potrdilo o višini denarnega nadomestila za čas brezposelnosti,

izdano s strani Zavoda Republike Slovenije za zaposlovanje, v kolikor je kateri od staršev

brezposelna oseba,

- potrdilo o zdravstvenem stanju, izdano s strani osebnega zdravnika ali zdravniške komisije, v kolikor gre za dolgotrajnejšo bolezen v družini,

- pisno mnenje o socialnem stanju v družini, izdano s strani pristojnega centra za socialno

delo, v kolikor gre za dolgotrajnejši socialni problem in drugo specifiko v družini.

**7. člen**

**(nepopolne vloge)**

Če komisija ugotovi, da vloga ni popolna, naslovi vlagatelju pisno zahtevo, da vlagatelj vlogo dopolni v roku 8 dni od prejema poziva. Če vlagatelj ravna v skladu z zahtevo komisije, se vloga obravnava kot pravočasna, v nasprotnem primeru komisija vlogo zavrže.

**8. člen**

**(kriteriji za dodelitev sredstev)**

Šola pri dodelitvi sredstev učencem upošteva naslednje podrobnejše kriterije, ki jih komisija spremeni v točke. Večje število točk pomeni večjo upravičenost do subvencije.

**Podrobnejši kriteriji za dodelitev subvencije za individualne vloge:**

|  |  |  |
| --- | --- | --- |
| **Kriteriji** | **Lestvica** | **Št. točk** |
| Prejemanje denarne socialne  pomoči | DA | 10 |
| Višina otroškega dodatka – po lestvici CSD | **1. dohodkovni razred**  **2. dohodkovni razred**  **3. dohodkovni razred**  **4. dohodkovni razred**  **5. dohodkovni razred**  **6. a dohodkovni razred**  **6. b dohodkovni razred**  **7. in 8. dohodkovni razred** | **16**  **14**  **12**  **10**  **8**  **4**  **2**  **0** |
| Število otrok v družini | 1  2  3 in več | 1  2  3 |
| Enoroditeljska družina | DA | 2 |
| Specifika v družini (bolezni, soc. problemi, brezposelnost…) | Potrdilo pristojne institucije | 0-10 |

**Lestvica:**

|  |  |
| --- | --- |
| **Število točk** | **Višina subvencije** |
| **od 30 do 41** | **84 €** |
| **od 11 do 29** | **delno** |
| **do 10** | **vloga zavrnjena** |

Kot specifika v družini se štejejo predvsem nesreče in podobne okoliščine, trenutna materialna stiska, dolgotrajna brezposelnost staršev, neurejenost preživnin, alkoholizem ipd.

Kriterij specifika v družini se kot podlaga za odločitev o dodelitvi in višini subvencije upošteva samo v primeru, ko je zaradi teh izkazan bistveno slabši socialni položaj v družini in ko dohodki družine ne presegajo povprečne mesečne bruto plače na zaposleno osebo v Republiki Sloveniji za preteklo leto.

Lestvica se lahko v primeru večjega odstopanja v naslednjih šolskih letih uskladi (na novo se določijo natančna merila za postavke, ki se spreminjajo, npr. višina dohodka na člana družine, izjemne situacije v družini …).

**9. člen**

**(upravni odbor)**

Upravni odbor šolskega sklada (v nadaljevanju odbor) do 15.10. za tekoče šolsko leto določi višino in razporeditev sredstev iz šolskega sklada. Glede na finančno poročilo računovodstva odbor določi višino sredstev za:

* individualne vloge,
* subvencioniranje razširjenega programa šole (naravoslovni tabor, zimsko šolo v naravi, letno šolo v naravi, mini šolo v naravi, plavalni tečaj, zaključne ekskurzije, kulturne dejavnosti, nabavo delovnih zvezkov ob koncu šolskega leta),
* prehrano,
* nadstandardni program Prve OŠ Slovenj Gradec in podružnične šole Sele-Vrhe (učila, pripomočki za učenje, igrala) in
* tabor za nadarjene, tekmovanja, raziskovalne dejavnosti.

**10. člen**

**(šolska komisija)**

Pisne vloge staršev (individualne vloge) obravnava šolska komisija, ki jo imenuje ravnatelj s sklepom in jo sestavljajo šolski svetovalni delavec kot predsednik in trijestrokovni delavci šole. Komisija lahko pozove vlagatelja, da dopolni ali dodatno obrazloži vlogo. Komisija odloča na seji v prisotnosti vseh članov. Na seji šolske komisije se piše zapisnik.

Odločitev pisno sporoči staršem do 30. 10. za tekoče šolsko leto. V primerih, ko komisija odobri subvencioniranje na podlagi okoliščin v vlogi, ki trajajo krajši čas (izredni dogodki, nesreče in podobne okoliščine, trenutna materialna stiska, dolgotrajna brezposelnost staršev, neurejenost preživnin, alkoholizem, ipd …), so starši oziroma skrbniki dolžni v 8 dneh po nastanku nove okoliščine oziroma v primeru spremenjenih okoliščin obvestiti šolo o prenehanju takih okoliščin.

Komisija na podlagi takega obvestila odloči o prenehanju subvencioniranja šolske prehrane, šole v naravi, naravoslovnih taborov, kulturnih dejavnosti in delovnih zvezkov za svojega otroka.

**11. člen**

**(možnost pritožbe)**

Na sklep o dodelitvi in višini subvencije za šolsko prehrano, šolo v naravi, naravoslovnih taborov, kulturnih dejavnosti in delovnih zvezkov je možna pritožba na upravni odbor šolskega sklada, ki se vloži pisno ali ustno na zapisnik pri ravnateljici, ki je sklep izdala. Pritožba je možna v 8 dneh od dneva vročitve sklepa. O pritožbi odloča upravni odbor šolskega sklada v roku 15 dni od prejema pritožbe.

Zoper sklep upravnega odbora šolskega sklada o pritožbi je možna pritožba, ki jo obravnava pritožbena komisija, imenovana s strani predsednika sveta šole. Pritožba se vloži pisno pri ravnateljici, ki je sklep izdala. Pritožba je možna v 8 dneh od dneva vročitve sklepa. O pritožbi odloča pritožbena komisija v roku 15 dni od prejema pritožbe. Odločitev pritožbene komisije je dokončna.

**12. člen**

**(veljavnost pravil)**

Pravilnik o kriterijih in postopku za dodelitev sredstev za subvencionirano šolsko prehrano, šolo v naravi, naravoslovnega tabora, kulturnih dejavnosti in delovnih zvezkov na Prvi osnovni šoli Slovenj Gradec začne veljati z dnem, ko ga sprejme svet šole.

Predsednica šolskega sklada: Predsednica sveta šole:

Karmen Poberžnik Valerija Belaj